Урысей Федерацэмрэ Къэбэрдей-Балъкъэрымрэ я къэрал дамыгъэхэр иратыж
ПщIэшхуэ зыхуащIахэм яхэтщ мэкъумэш хозяйствэм и IэнатIэм ехъулIэныгъэ инхэр къыщызыхьа IэщIагъэлIхэр, КIуэкIуэ Валерий и цIэр зезыхьэ Къэбэрдей-Балъкъэр къэрал аграрнэ университе-тым и егъэджакIуэхэмрэ къызэрызэрагъэпэщрэ илъэс 90 зэрырикъур 2016 гъэм зыгъэлъэпIа Къэбэрдей-Балъкъэрым Гуманитар къэхутэныгъэхэмкIэ и институтым и щIэныгъэлIхэмрэ. Дамыгъэхэр зратахэм ящыщщ щэнхабзэ, егъэджэныгъэ IэнатIэхэм, узыншагъэр хъумэным я лэжьакIуэхэр.
Куэд щIакъым «Къэбэрдей-Балъкъэр Республикэм щIыхь зиIэ и къегъэлакIуэ» цIэ лъапIэр зэрагъэуврэ. Япэ дыдэу ар фIа-щащ УФ-м и МЧС-м КъБР-м щиIэ къудамэм и лэжьакIуищым.
— Хуабжьу ди гуапэщ IэнатIэ зэмылIэужьыгъуэхэм апхуэдэу куууэ зэфIэкIышхуэ къыщызыгъэлъагъуэ IэщIагъэлI куэд дэ зэрыдиIэр. Абы къокI мы зэманым дызэ-лэжь Iуэху псори зэфIэгъэкIа зэрыхъунур, — къыхигъэщхьэхукIащ Къэбэрдей-Балъкъэрым и Iэтащхьэм.
Хабзэгъэув лэжьыгъэм жыджэру зэрыпэрытым икIи илъэс куэд хъуауэ хьэлэлу зэрылажьэм къыхэкIыу «Хэкум и пащхьэм щиIэ фIыщIэхэм папщIэ» орденым и етIуанэ нагъыщэр Урысей Федерацэм и Президентым и УказкIэ хуагъэфэщащ Къэрал Думэм Федеративнэ ухуэныгъэмрэ щIыпIэ самоуправленэм ехьэлIа Iуэхухэм-кIэ и комитетым и унафэщIым и къуэдзэ Геккиев Заур.
«Къэрал къулыкъур дагъуэншэу зэрырихьэкIым папщIэ. Илъэс XXV» щIыхь дамыгъэр иратащ КъБР-м и Iэтащхьэмрэ Правительствэмрэ я Iуэхухэр зезыхьэ Къалэ Замир.
Республикэм и социально-экономикэ зыужьыныгъэм хэлъхьэныгъэ зэрыхуищIам, жылагъуэ лэжьыгъэм жыджэру зэрыхэтым, республикэм и къэралыгъуэр зэфIагъэувэн и лъэныкъуэкIэ куэд зэрызэфIигъэкIам къыхэкIыу «Къэбэрдей-Балъкъэр Республикэм и пащхьэм щиIэ фIыщIэхэм папщIэ» орденыр иратащ КъБР-м и къэрал, жылагъуэ лэжьакIуэ цIэрыIуэ Клевцов Михаилрэ КъБР-м и Iэтащхьэм республикэм и къэрал органхэмрэ щIыпIэ самоуправленэм и органхэмрэ ядэлэжьэнымкIэ и лIыкIуэ щхьэхуэ Хьэщхъуэжь Александррэ.
Апхуэдэу Къэбэрдей-Балъкъэр Республикэм и ЩIыхь тхылъыр иратащ, щIыхьыцIэхэр фIащащ цIыху гупышхуэм.
